Ons sê die Bybel soos hy vandag daar uitsien, is die WARE Woord van God, geïnspireer deur die Heilige Gees. Maar daar is baie verskillende weergawes van die Bybel. Nou watter een is nou die regte een?
Daar is baie vertalings van die Bybel (die volle Bybel in meer as 500 verskillende tale en etlike honderde daarvan in Engels alleen). ‘n Vertaling is streng gesproke ‘n weergawe, maar alle goeie vertalings maak gebruik van dieselfde spektrum bron-dokumente. Natuurlik het ons nie meer die oorspronklike dokumente van die Bybel soos dit die heel eerste keer neergeskryf is nie. Maar die magdom manuskripkopieë wat ons wel het van die oorspronklike teks wat relatiewe kort ná die oorspronklike dateer, maak dit deur teks-kritiese navorsingsmetodes moontlik om met oorweldigende akkuraatheid te bepaal, selfs al verskil hierdie kopieë ook van mekaar, wat in die oorspronklike teks gestaan het. Hier is ‘n paar toeganklike artikels oor hierdie saak:
Die sogenaamde foute in die Nuwe Testament is net probleme vir diegene wat nie bewus is van die implikasies of die aard van daardie foute nie. As ons regtig so ‘n groot sekerheid kan hê oor die integriteit van die Nuwe Testamentiese teks soos ons dit vandag het, soos hierbo genoem, dan doen dit geensins afbreek aan die feit dat die oorspronklike woorde deur God geïnspireer is en dat ons vandag steeds kan weet wat daardie woorde was nie. Soos ook reeds genoem is die gedeeltes waaroor daar wel twyfel bestaan, van so ‘n geringe impak op Christelike leer dat dit nie vir iemand ‘n noemenswaardige krisis hoef te wees nie. (Lees gerus die volgende baie insiggewende artikel van Daniel Wallace oor hierdie kwessie: A Bibliology Grounded in Christology)